Drie vas ná meisie glo ontvoer, verkrag isFoto: SAPD/Facebook Drie mans is in die Vrystaat in hegtenis geneem nadat hulle glo ŉ 15-jarige meisie ontvoer en verkrag het. Sers. Mmako Mophiring, woordvoerder van die polisie, het gesê die polisie in Tseki naby Phuthaditjhaba het die drie verdagtes, tussen 24 en 29 jaar oud, in hegtenis geneem. Volgens Mophiring is die meisie Vrydag deur haar ouma winkel toe gestuur, maar deur ŉ persoon wat aan haar bekend is na ŉ huis gedwing waar sy verkrag is. Die meisie is glo vir die nag by die huis aangehou en die volgende dag deur nog ŉ man verkrag. Sy kon later daarin slaag om te ontsnap nadat die verdagtes glo gedreig het om haar dood te maak. Die verdagtes sal na verwagting Dinsdag in die Tseki-landdroshof verskyn op aanklag van ontvoering en verkragting.